Nariadenie Komisie (ES) č. 2605/98
z 3. decembra 1998,
ktorým sa mení a dopĺňa nariadenie (ES) č. 1768/95 zavádzajúce pravidlá pre poľnohospodársku výnimku ustanovenú v článku 14 ods. 3 nariadenia Rady (ES) č. 2100/94 o právach spoločenstva na ochranu odrôd rastlín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2100/94 z 27. júla 1994 o právach spoločenstva na ochranu odrôd rastlín [1] (ďalej len "základné nariadenie"), v znení nariadenia (ES) č. 2506/95 [2], a najmä na jeho článok 14 ods. 3,
keďže článok 14 základného nariadenia ustanovuje výnimku z práv spoločenstva na ochranu odrôd rastlín na účely zabezpečenia poľnohospodárskej výroby (poľnohospodárska výnimka);
keďže nariadenie Komisie (ES) č. 1768/95 [3] stanovilo podmienky pre účinnosť tejto výnimky a zabezpečenie legitímnych záujmov pestovateľov a poľnohospodárov;
keďže nebolo možné v tom čase špecifikovať úroveň primeranej náhrady, ktorá sa má vyplatiť za používanie uvedenej výnimky;
keďže napriek tomu toto nariadenie stanovilo, že by sa čo najrýchlejšie mala špecifikovať počiatočná úroveň úhrady, rovnako ako systém pre jej následné úpravy;
keďže medzitým boli medzi organizáciami pestovateľov a poľnohospodárov v niekoľkých členských štátoch uzatvorené dohody, ktoré sa, okrem iného, týkajú úrovne náhrad;
keďže je vhodné zabezpečiť, aby dohody platili ako usmernenia spoločenstva ohľadom úrovne náhrad pre príslušné oblasti a príslušné druhy;
keďže v oblastiach alebo pre druhy, na ktoré sa takéto dohody neuplatňujú, náhrada, ktorá má byť vyplatená, bude činiť v zásade 50 % z čiastky účtovanej pre licencovanú výrobu množiteľského materiálu, ktorej výška sa pohybuje v príslušnom pohyblivom rozpätí, pokiaľ bola takáto sadzba stanovená ohľadom príslušných vnútroštátnych práv na rastlinné odrody;
keďže tieto úrovne budú prehodnotené najneskoršie do 1. januára 2003;
keďže je vhodné ustanoviť primeraný stimul pre urýchlené uzatváranie ďalších dohôd medzi organizáciami pestovateľov a poľnohospodárov pre oblasti alebo druhy, ktoré ešte neboli pokryté, tam, kde sa už pripravujú; keďže úroveň náhrady, ktorá je nižšia oproti tej, ktorá bola špecifikovaná vyššie a uplatniteľná iba na obmedzené časové obdobie, môže povzbudiť určité organizácie k finalizácii takýchto dohôd v čo najkratšom čase;
keďže táto problematika bola konzultovaná so správnou radou Úradu spoločenstva pre odrody rastlín;
keďže opatrenia ustanovené v tomto nariadení sú v súlade so stanoviskom Stáleho výboru pre práva na ochranu rastlinných odrôd,
PRIJALA TOTO NARIADENIE:
Článok 1
K článku 5 nariadenia (ES) č. 1768/95 sa pripoja nasledujúce odseky 4, 5, 6 a 7:
"4. Pokiaľ podľa odseku 2 úroveň náhrady podlieha dohodám medzi organizáciami majiteľov chránených odrôd a poľnohospodármi, s účasťou alebo bez účasti organizácií spracovateľov, ktoré sú v spoločenstve založené na úrovni spoločenstva, na vnútroštátnej alebo regionálnej úrovni, dohodnuté úrovne náhrad sa budú používať ako usmernenia pre určenie náhrady, ktorá sa má vyplatiť v určitej oblasti a pre príslušné druhy, ak sú tieto ich úrovne náhrad a podmienky hlásené Komisii písomnou formou oprávnenými zástupcami príslušných organizácii a ak na tomto základe dohodnuté úrovne náhrad a podmienky boli uverejnené v úradnom vestníku‘ vydávanom Úradom spoločenstva pre ochranu odrôd rastlín.
5. Pokiaľ podľa odseku 2 sa dohoda, ako sa na ňu odkazuje v odseku 4, neuplatňuje náhrada, ktorá má byť vyplatená, bude predstavovať 50 % z čiastok, ktoré sú účtované pre licencovanú výrobu množiteľského materiálu, ako je to špecifikované v odseku 2.
Napriek tomu, ak členský štát oznámil Komisii pred 1. januárom 1999 bezprostredne blízke uzavretie dohody, ako to ustanovuje odsek 4, medzi príslušnými organizáciami založenými na vnútroštátnej alebo regionálnej úrovni, náhrada, ktorá sa má vyplatiť v určitej oblasti a pre príslušné druhy, bude 40 % namiesto uvedených 50 %, ale iba ak bude poľnohospodárska výnimka uplatnená pred zavedením takejto dohody, a nie neskoršie než 1. apríla 1999.
6. Pokiaľ podľa odseku 5 poľnohospodár v príslušnom období využil poľnohospodársku výnimku s pomerom vyšším než 55 % celkového materiálu príslušnej odrody použitej na jeho výrobu, úroveň náhrady, ktorá sa má vyplatiť v oblasti a pre príslušné druhy bude tá, ktorá by sa na takú odrodu uplatňovala, ak by bola chránená v príslušnom členskom štáte podľa jeho vnútroštátneho systému práv na ochranu odrôd rastlín, ak taký vnútroštátny systém existuje a za predpokladu, že táto úroveň je viac ako 50 % čiastok účtovaných pre licencovanú výrobu množiteľského materiálu tak, ako je to špecifikované v odseku 2. Ak takáto úroveň nie je podľa vnútroštátneho režimu stanovená, ustanovenia odseku 5 sa budú uplatňovať bez ohľadu na pomer využitia.
7. Najneskoršie do 1. januára 2003 budú ustanovenia odseku 5 prvého pododseku a odseku 6 prehodnotené vo svetle skúseností získaných podľa tohoto nariadenia a vývoja pomeru, na ktorý sa odkazuje v odseku 3, s cieľom ich možnej úpravy do 1. júla 2003 podľa možnej potreby pre stanovenie alebo stabilizáciu rozumne vyrovnaného pomeru stanoveného v predošlom odseku v celom spoločenstve alebo v jeho časti."
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 3. decembra 1998